A BIZOTTSÁG VÉLEMÉNYEaz Európai Unió működéséről szóló szerződés 294. cikke (7) bekezdésének c) pontja alapján az elektromos és elektronikus berendezések hulladékairól szólóEURÓPAI PARLAMENTI ÉS TANÁCSI IRÁNYELVjavaslatára vonatkozó tanácsi állásponthoz fűzött európai parlamenti módosítás[ok]ról /* COM/2012/0139 final - 2008/0241 (COD) */





2008/0241 (COD) A BIZOTTSÁG VÉLEMÉNYE az Európai Unió működéséről szóló szerződés 294. cikke (7) bekezdésének c) pontja alapján az elektromos és elektronikus berendezések hulladékairól szóló EURÓPAI PARLAMENTI ÉS TANÁCSI IRÁNYELV javaslatára vonatkozó tanácsi állásponthoz fűzött európai parlamenti módosítás[ok]ról (EGT-vonatkozású szöveg) 1. Bevezetés Az Európai Unió működéséről szóló szerződés 294. cikke (7) bekezdésének c) pontja előírja, hogy a Bizottság nyilvánítson véleményt az Európai Parlament által második olvasatban javasolt módosításokról. A Parlament által javasolt módosításokról a Bizottság véleménye a következő: 2. Előzmények 2008. december 3-án a Bizottság javaslatot fogadott el az elektromos és elektronikus berendezések hulladékairól szóló irányelvre vonatkozóan. A Gazdasági és Szociális Bizottság 2009. június 11-én nyilvánított véleményt. A Régiók Bizottsága 2009. december 4-én fogadta el véleményét a javaslatról. Az Európai Parlament első olvasatban 2011. február 3-án fogadta el álláspontját. A Tanács 2011. március 14-én politikai megállapodásra jutott a javaslat tárgyában és 2011. július 19-én közös álláspontot fogadott el. Az Európai Parlament második olvasatban 2012. január 19-én fogadta el álláspontját. A 2012. január 18-i plenáris ülés vitáján a Bizottság nyilatkozatokat tett bizonyos álláspontjai és szándékai egyértelművé tétele céljából, annak érdekében, hogy megkönnyítse a megállapodás létrejöttét a második olvasatban. 3. A Bizottság javaslatának célja Az elektromos és elektronikus berendezések hulladékairól szóló irányelv átdolgozására vonatkozó javaslat (2008) kifejezetten azzal a céllal született, hogy az egyes tagállamok valós helyzetéhez igazodó, új hulladékbegyűjtési célkitűzések meghatározásával növelje az erőforrás-hatékonyságot, és biztosítsa az elektronikus készülékek hulladékainak megfelelő kezelését. További célja volt a szükségtelen adminisztratív terhek csökkentése és a jobb végrehajtás biztosítása, különösen a feltételezhetően elektromos és elektronikus hulladéknak minősülő használt berendezések exportjára vonatkozó bizonyítási teher megfordításával. 4. A Bizottság észrevételei Az Európai Parlament 2012. január 19-i plenáris ülésén a Tanáccsal való előzetes egyeztetést követően kompromisszumos módosító csomagot fogadott el annak érdekében, hogy második olvasatban megállapodás születhessen. A kompromisszumos módosító csomagot tartalmazó módosítás lényege: – az egyes tagállamokra vonatkozó új begyűjtési célkitűzések megállapítása hét évvel a hatálybalépést követően, amelyhez egy közbenső célkitűzés társul a hatálybalépést követő negyedik évben; – a kisméretű elektromos és elektronikus berendezések hulladékainak visszavétele nagyobb kiskereskedelmi üzletekben, kivéve ha az alternatív rendszerekről legalább ilyen mértékű hatékonyság bizonyítható; – az irányelv hatályának valamennyi elektromos és elektronikus berendezésre történő kibővítése hat évvel a hatálybalépés után, további mentességek mellett és a Bizottság által elvégzendő felülvizsgálatot követően; – a nyilvántartásba vételre és a jelentéstételre vonatkozó követelmények egységesítése, annak egyidejű elismerésével, hogy a hatékony végrehajtás érdekében ezek a követelmények elvileg nemzeti szintűek; – a feltételezhetően hulladéknak minősülő használt elektromos és elektronikus berendezések szállítására vonatkozó minimumkövetelmények bevezetése, amely a bizonyítási teher megfordítását és egyedi eltéréseket is tartalmaz. A Bizottság a kompromisszumos módosító csomagot elfogadja, mivel az összhangban van a javaslat átfogó céljával és általános jellemzőivel. A Bizottság hangsúlyozza, hogy a szállításra vonatkozó minimumkövetelmények nem akadályozhatják a használt berendezések legális kereskedelmét. Amennyiben felmerül a gyanú, hogy a szállítmány de facto illegális hulladékszállítmány, a VI. melléklet ad jogi eszközt a tagállamoknak a helyzet tisztázására. 5. KÖVETKEZTETÉS A Bizottság elfogadja a Tanács és az Európai Parlament fent említett kompromisszumos szövege szerinti, az Európai Parlament által második olvasatban elfogadott módosításokat. A Bizottság elfogadja a mellékletben szereplő nyilatkozatokat. Melléklet: A Bizottság nyilatkozatai nyilatkozat a termékek kialakításáról (az elektromos és elektronikus berendezések hulladékairól szóló irányelv 4. cikke) Az erőforrás-hatékony Európa menetrendjével (COM(2011)571) összhangban a környezetbarát tervezésre vonatkozó intézkedések elősegíthetik az elektromos és elektronikus berendezések hulladékairól szóló irányelv célkitűzéseinek teljesítését. Amennyiben és amikor új végrehajtási intézkedéseket vezet be, vagy a 2009/125/EK irányelv szerint elfogadott végrehajtási intézkedéseket vizsgálja felül olyan termékek vonatkozásában, amelyek az elektromos és elektronikus berendezések hulladékairól szóló irányelv hatálya alá is tartoznak, a Bizottság figyelembe fogja venni a 2009/125/EK irányelv 1. mellékletének 1. részében megállapított, újrafelhasználásra és újrafeldolgozásra vonatkozó paramétereket, és megvizsgálja az ilyen termékek újra felhasználhatóságára, szétszerelhetőségére és újrafeldolgozhatóságára vonatkozó követelményeket. nyilatkozat a begyűjtési célkitűzések alóli egyedi eltérésekről (az elektromos és elektronikus berendezések hulladékairól szóló irányelv 7. cikke) Az elektromos és elektronikus berendezések hulladékairól szóló új irányelv 7. cikkének (4) bekezdése átmeneti rendelkezések elfogadását teszi lehetővé, annak érdekében, hogy áthidalja a tagállamok sajátos körülményei miatt felmerülő nehézségeit az említett cikkben meghatározott begyűjtési célkitűzések teljesítésével kapcsolatban. A Bizottság hangsúlyozza, hogy az irányelvben megállapított magas begyűjtési célkitűzések fontosak az erőforrás-hatékony Európa megvalósítása érdekében, és hogy az átmeneti rendelkezések csak kivételes körülmények esetén alkalmazhatók. A felmerülő nehézségeknek és az ezek alapját képező sajátos körülményeknek objektívnak, megfelelően dokumentáltnak és ellenőrizhetőnek kell lenniük. nyilatkozat a nanoanyagokról AZ ELEKTROMOS ÉS ELEKTRONIKUS BERENDEZÉSEK HULLADÉKAIRÓL SZÓLÓ IRÁNYELV 8. cikke és a VII. melléklet Az Európai Parlament és a Tanács megállapodott abban, hogy felkérik a Bizottságot annak értékelésére, hogy szükség van-e az elektromos és elektronikus berendezésekben található nanoanyagok különleges kezelésére. Ebben az összefüggésben a Bizottság nanoanyag fogalmán a 696/2011 bizottsági ajánlásban szereplő fogalommeghatározás szerinti anyagokat érti. A nanoanyagok potenciális kockázatát az erre a célra megalkotott megfelelő jogszabály szerinti eszközökkel lehet felmérni. Amennyiben bizonyos nanoanyagokról bebizonyosodik, hogy kockázatot jelentenek az emberi egészségre és a környezetre, a Bizottság mérlegeli a különleges kezelés szükségességét, és ennek megfelelően módosítja a VII. mellékletet. nyilatkozat a végrehajtási jogi aktusok használatára vonatkozóan (7. cikk (5) és 23. cikk (4) bekezdés) A Bizottság úgy véli, hogy a 7. cikk (5) bekezdésében és a 23. cikk (4) bekezdésében a Bizottságra ruházott hatáskörnek felhatalmazáson alapuló jogi aktusnak kellene lennie annak érdekében, hogy megfelelően tükröződjék az átruházott hatáskör természete, az Európai Unió működéséről szóló szerződés 290. cikkével összhangban. A kompromisszum szellemében azonban a Bizottság nem helyezkedik szembe a minősített többséggel megszavazott elnökségi szöveggel. Ebben a konkrét ügyben azonban a Bizottság fenntartja magának a jogot a Szerződés által meghatározott jogorvoslati lehetőségek igénybevételére annak érdekében, hogy a Bíróság egyértelművé tegye a 290. és 291. cikk közötti határokat. A BIZOTTSÁG NYILATKOZATA A VÉGREHAJTÁSI JOGI AKTUS ELFOGADÁSÁRA VONATKOZÓ ELJÁRÁSRÓL A Bizottság hangsúlyozza, hogy a 182/2011/EU rendelet (HL L 55., 2011.2.28., 13. o.) 5. cikke (4) bekezdése második albekezdésének b) pontjára történő rendszeres hivatkozás ellentétes az említett rendelet szellemével és szövegével. E rendelkezés csak abban az esetben érvényesíthető, ha a fő szabálytól való eltérést – mely szabály szerint a Bizottság elfogadhatja a végrehajtási jogi aktus tervezetét, ha a bizottság nem nyilvánított véleményt – sajátos helyzet indokolja. Tekintettel arra, hogy a második albekezdés b) pontjára történő hivatkozás az 5. cikk (4) bekezdésében előírt általános szabály alóli kivételt jelent, a rendelkezésre való hivatkozás nem tartozhat egyszerűen a jogalkotó „mérlegelési jogkörébe”, hanem megszorító módon kell értelmezni, és ezért indokolásra szorul.